ROZHODNUTIE KOMISIE
z 24. augusta 2007,
ktorým sa mení a dopĺňa rozhodnutie 2006/656/ES, pokiaľ ide o zoznam území, z ktorých je povolený dovoz tropických okrasných rýb do Spoločenstva
[oznámené pod číslom K(2007) 3960]
(Text s významom pre EHP)
(2007/592/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/67/EHS z 28. januára 1991 o veterinárnych predpisoch, ktoré upravujú uvádzanie na trh vodných živočíchov a výrobkov akvakultúry (1), a najmä na jej článok 19 ods. 1,
keďže:
(1)
V časti II prílohy I k rozhodnutiu Komisie 2006/656/ES z 20. septembra 2006, ktorým sa ustanovujú veterinárne podmienky a požiadavky na udeľovanie osvedčení na dovoz okrasných rýb (2), sa stanovuje zoznam území, z ktorých je povolený dovoz tropických okrasných rýb do Spoločenstva. Tento zoznam zahŕňa všetky krajiny, ktoré sú členmi Svetovej organizácie pre zdravie zvierat (OIE).
(2)
Tropické okrasné ryby nie sú náchylné na choroby uvedené v prílohe A k smernici 91/67/EHS a predstavujú relatívne nízke riziko pre zdravotný stav zvierat v Spoločenstve. Členstvo v OIE sa považuje za splnenie kritérií v súlade s článkom 19 ods. 2 smernice 91/67/EHS, ktoré musia tretie krajiny dodržať, aby dostali povolenie na vývoz okrasných rýb do Spoločenstva, keďže je zabezpečené oznamovanie každého výskytu ochorenia vodných živočíchov členom OIE.
(3)
Maldivy boli dôležitým vývozcom tropických okrasných rýb do niektorých členských štátov, ale zatiaľ nie sú členom OIE. Listom z 9. mája 2007 sa však zaviazali, že sa stanú členom OIE a počas prechodného obdobia predtým, ako sa oficiálne stanú členmi OIE, budú plniť záväzky vyplývajúce z takéhoto členstva.
(4)
Maldivy by mali byť zahrnuté do časti II prílohy I k rozhodnutiu 2006/656/ES predtým, ako sa oficiálne stanú členom OIE. Ak však Maldivy nepristúpia k OIE najneskôr do 31. decembra 2007, dovoz tropických okrasných rýb z tejto krajiny do Spoločenstva by po tomto dátume už nemal byť povolený.
(5)
Rozhodnutie 2006/656/ES by sa malo preto zodpovedajúcim spôsobom zmeniť a doplniť.
(6)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha I k rozhodnutiu 2006/656/ES sa mení a dopĺňa v súlade s prílohou k tomuto rozhodnutiu.
Článok 2
Toto rozhodnutie je určené členským štátom.
V Bruseli 24. augusta 2007